Arkivsak-dok. 147 - 15 

Saksbehandler: Gro Fløysvik

Behandles av: Møtedato:

Sandnes Eiendomsselskap KF 23.09.2015

**KOSTNADSOVERSLAG 2 (K2) Langgata 74**

**Bakgrunn for saken:**

I Bystyrets behandling av økonomiplan 2015 - 2018, ble det vedtatt å avsette midler til rehabilitering av Langgata 74, og utvikle området til barnehage med 6 avdelinger.

K1 ble behandlet av bystyret 16 juni 2015, og prosjektet et utviklet ihht kravene som ble satt i vedtaket.

|  |  |  |  |  |
| --- | --- | --- | --- | --- |
| **Prosjekt** | **Budsjett** | **Bevilget før** | **2015** | **2016** |
| Prosjektnr: 35015  Ansvar: 30  Tjeneste: 2212 | 51,7 mill |  | 20 mill | 31.9 mill |

Prosjektet er forventet ferdigstilt til juli 2016.   
  
I denne saken legger daglig leder frem forslag til kostnadsoverslag 2 (K2) for ombygging av Langgata 74 til barnehage.

**Saksopplysninger:**

Vedtakene som ble gjort i SEKF sak 108/15(K1) har blitt videreført.

Prosjektet omfatter opparbeiding av uteområde, rehabilitering av Langgata 74 til barnehage og bygging av nye sovefasiliteter. Barnehagen vil være på 6 avdelinger. Den ene avdelingen kan få noe redusert antall barn p.g.a arealkravene til garderobefasilitetene.

For å komme innenfor budsjett har det ikke blitt lagt opp til tilbakeføring av fasadedetaljer på eksisterende bygg, kun rehabilitering av eksisterende. Det har heller ikke blitt lagt opp til at skjevhetene i bygget skal rettes opp, så brukere må leve med noe skjeve vegger og gulv.

Rammesøknaden ble sendt byggesak 3. juli, og svar forelå ikke før 16 september. Rammetillatelse er gitt, men med forbehold om «positiv uttalelse» fra byantikvar og veimyndighet ang. utforming og plassering av støymur langs Langgata. Byantikvar hadde ikke «positiv uttalelse» om fremlagt løsning, så denne må utarbeides på nytt. Tidsrammen er kritisk.

Anbudskonkurransen:

Denne anskaffelsen er omfattet av lov om offentlige anskaffelser, og har blitt kunngjort i DOFFIN (Database for offentlige innkjøp) og TED

Konkurransen ble utlyst som en generalentreprise.

Det kom inn elleve tilbud innen innleveringsfristen. Av disse ble to tilbud avvist grunnet forhold ved tilbudet og to p.g.a forhold ved leverandøren.

Tildelingskriterier:

De innkomne tilbudene ble evaluert iht. kriterier gitt i konkurransegrunnlaget.

Tildelingen baseres på laveste pris.

|  |  |
| --- | --- |
| Totalpris | vekt 10 poeng |

Arbeidet med å evaluere tilbudene pågår, men er ikke ferdigstilt og kan således ikke legges fram for styrebehandling 23. september 2015.

Fremdrift:

Prosjektet har i anbudskonkurransen forutsatt at barnehagen skal være ferdigstilt innen 1. juli 2016. Dette er basert på kontraktsinngåelse i oktober. Oppstart av byggearbeidene må kunne startes umiddelbart etter kontraktsinngåelse.

Kontrakt vil bli utarbeidet straks det er gjort styrevedtak i saken, forutsatt at rammen er gitt og at denne ikke fordrer store endringer i prosjektet. Det forutsettes også at det ikke mottas klager som forhindrer inngåelse av kontrakt.

Vurderinger:

Evaluering av de mottatte tilbudene vil ikke være klar før etter styremøte 23.september 2015 For ikke å forsinke kontraktsinngåelse og fremdrift i prosjektet, ønsker prosjektet at 2 alternative løsninger vurderes;

* Alternativ 1: gi daglig leder fullmakt til å inngå kontrakt med vinner av konkurransen så sant tilbudet ligger innenfor budsjettramme.
* Alternativ 2: avholde ekstra styremøte for å behandle innstilling av tilbudene.

Prosjektet anbefaler alternativ 1.

Det foreløpige resultatet fra den avholdte konkurransen viser at prosjektet vil ligge rundt bevilget beløp på 51,7 mill. kroner.

Det anbefales at foreliggende resultat fra konkurransen om ombygging og rehabilitering av Langgata 74 til barnehage godkjennes, og at det inngås kontrakt med entreprenør etter at evalueringen er gjennomført.

**Daglig leder foreslår følgende:**

VEDTAK:

1. Daglig leder gis fullmakt til å inngå kontrakt ut fra tildelingskriteriene gitt i konkurransen, så sant tilbudet ligger innenfor budsjettrammene.
2. Fremdriftsplan med ferdigstilling av prosjektet innen 1.juli 2016, godkjennes.

Sandnes Eiendomsselskap KF, 21.09.2015

Torbjørn Sterri

daglig leder